
A XVI–XVII. századi finn Miatyánk-fordítások elemzése

 Dolgozatomban XVI. és XVII. századi finn Miatyánk-fordítások elemzését tűztem ki célul. Mivel fontosnak tartom a szövegek kulturális hátterének bemutatását, a dolgozat elején a vizsgált szövegek koráról (1540-es évektől az 1690-es évekig terjedő időintervallum) történelmi, művelődéstörténeti hátteréről írok. Kitérek a finn egyház és a Svéd Birodalom viszonyára az 1500-as és 1600-as években, mivel Finnország alárendelt helyzete kihatott minden finnországi folyamatra. Kitérek továbbá a reformáció hatásaira, mivel ezek indukálták az oktatás és a nyomdák fejlődését, amelyek együttesen vezettek a most vizsgált szövegek létrejöttéhez.
 A dolgozat harmadik részében áttekintem a finn nyelvű – vallásos – irodalom megszületésének főbb állomásait. A kor meghatározó alakjának, Agricolának munkásságáról illetve egyéb fontos művekről is szót ejtek.
 A negyedik részben bemutatásra kerül a korabeli finn helyesírás fejlődése. Mivel a helyesírás kialakulása (és a nyomdatechnika fejlődése) lassú folyamat volt, külön két részre osztva beszélek először az agricolai, majd az azt követő kor helyesírási sajátosságairól.
 Végül az utolsó, ötödik részben a kor hét (a mai változattal együtt nyolc) Miatyánk-fordítását mutatom be és elemzem, ortográfiai, hang- és alaktani szempontok alapján. A párhuzamos szöveghelyek vizsgálata révén sikerül meghatározni, mely szövegek szolgáltak a későbbi fordítások mintájául, s melyek bizonyultak rövid életű kísérletezéseknek.



